· élménylíra: alapvetően a személyes érzéseket, élményeket megragadó, intenzív tapasztaláson alapuló költészet. Petőfi, Ady vagy Nagy László életműve szinte teljes egészében élményköltészet. A dal műfajában írott művek többnyire ide tartoznak.
· hangulatlíra: A szavak és mondatok stilisztikai többletértékére épülő, a hangulat kifejezését  gondolati tartalom elé helyező költemények gyűjtőfogalma. Ezekben a költeményekben a nominális stílus uralkodik, sok hangulatfestő szó és melléknév járul hozzá a jelentéshez.  Pl. Berzsenyi: A közelítő tél. 

· gondolati líra: intellektuális, filozófiai költészet, ide sorolható minden vers, amelyben a gondolati tartalom, filozófiai mondanivaló túlsúlyban van más elemekhez képest. Pl. Babits, József Attila és Pilinszky költészete.
· szerepvers: az objektív líra körébe sorolható, a költő amellett, hogy egy másik személyen keresztül közvetíti mondanivalóját, egyes szám első személyben teszi ezt. Pl: Kosztolányi: A szegény kisgyermek panaszai
· ars poetica: „ a költészet mestersége”. Tágabb értelemben minden olyan alkotást ide sorolunk, amely a költői szerepről, a költészetnek a világban betöltött helyéről, a helyes költői felfogásról szól (pl. Horatius: Ars poetica). Szűkebb értelemben egy adott költő saját költői szerepértelmezését jelenti (Petőfi: A természet vadvirága, Radnóti: Első ecloga).
· vershelyzet: a versek kiinduló, gyakran fiktív szituációja. Pl. Kosztolányi Hajnali részegségében az éjszaka otthon aludni nem tudó költő, Vörösmarty Szózatában a néphez szóló szónok, Petőfi Itt van az ősz... című versében a vershelyzet a „kiülök a dombtetőre” (valószínűleg fiktív) beszédhelyzete.

· lírai én: a vers lírai alanya, a legtöbb esetben egyes szám első személye („Csak én birok versemnek hőse lenni”). A szubjektív lírában könnyen azonosítható: a költővel azonos. A tárgyias lírában és az önmegszólító versben komplexebb jelentésű.

· verstípusok: 

· önmegszólító verstípus: Németh G. Béla elnevezése. A gondolati költészetnek egyik sajátos, különösen a XX. szd-ban elterjedt típusa. A beszélői magatartás úgy jelenik meg benne, hogy a költői én önmagát szólítja meg. Ez a verstípus kapcsolatba hozható a személyiség válságának tapasztalatával. Rokon a létösszegző verssel, ahol a lírai én életének mérlege többnyire negatív. Pl: Babits: Csak posta voltál, József Attila: Tudod, hogy nincs bocsánat, Nagy László: Verben bujdosó.
· idő- és értékszembesítő verstípus: a múlt és jelen értékbeli összevetésén alapuló költemény, amelynek mérlege a pozitív múlt javára dől el a negatív jelen ellenében. A romantika korában népszerű (pl. Berzsenyi: A magyarokhoz I., Kölcsey: Zrínyi dala, Hymnus)
· létösszegző verstípus: a költő egy adott korszakában -többnyire válsághelyzetben értelmezi addigi életét és szerepét: egy életszakasz lezárása, ahol ennek a szakasznak a megítélése többnyire negatív, önkritikus, önironikus. Pl.: Arany : Epilogus, József A: Kész a leltár.
